
Naslov: Sezona v kampih ob Kolpi je bila katastrofalna
Napoved za voditelja:

Letošnje muhasto poletje je tudi v številnih kampih ob reki Kolpi povzročilo, da se je število gostov bistveno zmanjšalo. Tudi tisti, ki so le prišli, so potem zaradi dežja kmalu pobegnili domov. V večini belokranjskih kampov tako katastrofalne sezone ne pomnijo in samo upajo, da se kaj takega ne bo nikoli ponovilo. V zadnjih dvajsetih letih se je namreč ta oblika turizma ob Kolpi zelo razvila, mnogi pa vanj še vedno vlagajo, vse kar s to dejavnostjo sploh lahko zaslužijo. 
T- Iz Bele krajine GORAN ROVAN /

X- Snemalec in montažer Tomi Naglič /

Takšen je v teh dneh pogled na kamp v Radencih, nobenega šotora, nobenega avtodoma, zgolj trije gostje v novih lesenih hišicah, ki pa tudi ne bodo ostali dolgo. In tako je že skoraj vse poletje.
T- MARTIN LINDIČ /
X- Kanu kamp Radenci /

»20 let že pač delamo, tako slabe sezone še nismo meli. Napram lanski lahko rečem tam nekje 20% sploh pri čolnarjenju, voda je visoka, shladi se hitro. Tudi ko se čez nekaj dni ogreje je naslednji dan takoj dež.«
V Radencih zatrjujejo, da je izpad kar 80%, tako v kampu kot pri izposoji čolnov in raftov. Bistveno manj gostov je bilo letos tudi drugih kampih, tudi v Podzemlju.
T- PETRA PEŠELJ /
X- vodja kampa Podzemelj /

»Ja vsaj 60% upad zabeležujemo v primerjavi z lani, predvsem na račun vremena, ne. Sezona takšna upamo, da se ne bo ponovila.«  
Tudi kampisti se vse poletje pritožujejo zaradi slabega vremena.
T- ANTON VOLČIČ /
X- kampist iz Kranja /

»Pada k u tropskih krajih, ne in potem spokaš pa greš domov, ne. Ker mamo pa pavšal tukej, a ne, pa probamo čimveč koristet, ne. Ste se že kopu letos? Ne še. To je pa znanstvena fantastika za letos, ne.«
Edini, kjer pravijo, da le ni tako katastrofalno, so v kampu Kolpa v Vinici. Njihovi gostje se namreč radi vračajo, resda pa da letos ostajali nekoliko manj časa kot bi sicer.
T- ŠPELA KADUNC /
X- Kamp Kolpa v Vinici /

»Glede na to, da se trudimo, vlagamo v kamp, smo eko prijazni naravi, naravni materiali. Letos smo se tud kr potrudli z novimi sobicami in tko. Tako da to tudi privabi goste.«
V kampu Kolpa so lani všečno obnovili sanitarije, letos pa so poleg mobilnih hišic gostom ponudili še kolesarske vile, kot so jih poimenovali. V njih imajo glinene sobe. Te so v teh hladnih dneh prijetno tople, v vročih dneh pa je bilo v njih prijetno hladno. Škoda le, da je bilo letos vročih dni ob reki Kolpi res bolj malo.
